Onsdag byder på blandet dansk sommervejr med både byger og sol i perioder. De bedste chancer for solskin og tørvejr er på øerne, og flere steder kan man nå over 20 grader. Radaren viser, at der fra morgenstunden er byger i Jylland, og det er her, der vil være mest aktivitet i løbet af dagen. Følg radaren her eller i TV 2 vejrapp. I løbet af formiddagen vil temperaturen stige til 15-19 grader, og der vil være lidt sol i perioder - især i de østlige egne. Til formiddag holder det sandsynligvis tørt på øerne, men i Jylland er det en god idé at have paraplyen klar. Når temperaturen stiger i løbet af eftermiddagen, vil der også være risiko for enkelte byger både på Fyn og Sjælland. Bornholm går nok helt fri af bygerne i dag. I Jylland vil der dagen igennem være flere skyer, og bygerne kan være kraftige i perioder. Temperaturen vil flere steder nå op på 20 grader eller lidt mere, især der hvor solen kan varme i perioder. Våd nat og afslutning på sommeren I løbet af natten begynder bygerne at samle sig mere og mere, og torsdag vil mange stå op til en våd begyndelse på dagen. Dagen ser i det hele taget ud til at byde på mange byger, der lokalt kan blive kraftige med torden. Flere steder bliver temperaturen kun 15-18 grader på dét, der ifølge kalenderen er den sidste sommerdag i år. Heldigvis ser vejret smukt ud til weekenden.

Opsummering:
Endnu en dag med byger, og det fortsætter i morgen.